Fire mystiske skip: Dette er trolig Putins hemmelige våpenåre.
Krigen i Ukraina handler nå om å få tak i mest mulig ammunisjon fortest mulig. Russland skal ha fått hjelp av en gammel diktator-venn.  2024 startet med fyrverkeri over hele verden. I Ukraina startet det med et massivt russisk angrep. Og 2. januar fant etterforskerne noe helt nytt på bakken.  Våpenrestene, og ferske satellittbilder av skip fra den andre siden av kloden, forteller historien om hvorfor Putin nå smiler i Moskva.  For i ukrainske byer finner man stadig oftere ammunisjon som ikke er produsert i det moderne Russland.  Det er missiler og granater som kommer fra diktaturet Nord-Korea. Aftenposten har samlet følgende eksempler fra ukrainske myndigheter de siste månedene:  På bakken betyr våpnene drepte ukrainere.  Men våpenrestene forteller også om en viktig utvikling i krigen. Den nye Orientekspressen I fjor sommer runget den russiske nasjonalsangen på flyplassen i Pyongyang i Nord-Korea. Anledning var at den russiske forsvarsministeren Sergej Sjojgu kom på besøk. Og med seg i bagasjen hadde han trolig et tilbud til det hardt sanksjonerte diktaturet.  Det ble starten på det forskere fra Rusi kaller «den nye Orientekspressen».  Forskerne har dokumentert hvordan tre russiske skip i høst gikk i skytteltrafikk mellom den nordkoreanske havnen Rason til den russiske militærhavnen Dunai. Den ukrainske offiseren Tatarigami, en analytiker som baserer seg på åpen informasjon (OSINT), har videre vist hvordan containere fraktes videre med lastebiler og jernbane til de russiske byene Tikhoretsk og Jegorlykskaja.  I vinter har datajournalister fra NK News fulgt opp og funnet ytterligere et skip som også seiler strekningen mellom Rason og Dunai. Det er nå fire lasteskip knyttet til det russiske militæret som er sett mellom Nord-Korea og Russland:  Journalistene så også at skipene byttet havn. Fra militærhavnen Dunai til den sivile havnen Vostotsjnyj. Eksperter tror det handler om å gjøre skytteltrafikken mindre synlig.  Hvorfor? Fordi de fleste eksperter tror at dette er en av Putins hemmelige våpenårer.  Det samme viser satellittbilder som Aftenposten har fått tilgang til. Saumfarer verden Krigen i Ukraina handler nå om hvem som kan få tak i mest og best våpen og ammunisjon, fortest mulig.  Russland har lagt om til krigsøkonomi, men det er ikke nok.  Ifølge en kilde i Nato, som CNN har snakket med, har Russland så langt fått minst 6700 containere med ammunisjon fra Nord-Korea. Den ukrainske offiseren Tatarigami har regnet på antall containere og størrelse og funnet at det trolig dreier seg om over 1,5 millioner artillerigranater. Sør-Korea mener leveransen kan komme opp i 3 millioner.  Flere kilder Aftenposten har snakket med, bekrefter at Russland også har sett seg nødt til å søke til landets få gjenværende militære samarbeidspartnere, hovedsakelig Iran og Nord-Korea, for å tak i mer artilleriammunisjon. – Russland, Ukraina og deres støttespillere saumfarer det internasjonale markedet for ammunisjon av ulike sorter. For eksempel har Russland fått betydelige mengder artilleriammunisjon fra Nord-Korea, sier Tomas Beck, sjef Landkapasiteter i Forsvarsmateriell.  Store konsekvenser Ammunisjonen fra Nord-Korea er gammel og lite presis, ifølge både Sør-Korea og Ukraina.  Det uavhengige russiske nyhetsnettstedet Meduza skriver at ammunisjonsleveransen også får konsekvenser for Nord-Korea. Landet får byttet ut sitt gamle sovjetiske arsenal – og får trolig teknologi i retur.  Russland har, ifølge oberstløytnant Palle Ydstebø ved Forsvarets høgskole, litt større handlingsrom enn Vesten i forhold til hvor mye artilleriammunisjon de har tilgjengelig.  Putin har også en fordel på produksjonssiden kontra vestlige land:  – De kan tynge befolkningen på en helt annen måte. De kjører en krigsøkonomi så lenge det holder, men sliter fortsatt med et lavt produksjonsvolum fra før invasjonen startet, mener han.  Ydstebø sier imidlertid at det at en stormakt som Russland kjøper våpen og ammunisjon fra Nord-Korea, peker mot at « ... alt ikke er 100 prosent på russisk side heller.»
Krigen i Ukraina dreier seg nå om å skaffe mest mulig ammunisjon.  Ny ammunisjon funnet i Ukraina kommer fra Nord-Korea, muligens levert via Russland.  Dette viser at Russland har begynt å føre en krigsøkonomi, og søker hjelp fra landets få gjenværende militære partnere for å få mer ammunisjon.